Γιοστ Γκίπερτ

Βιογραφία

Ο Γκίπερτ αποφοίτησε το 1972 από το Γυμνάσιο του Λάιμπνιτς στο Έσσεν της Γερμανίας. Σπούδασε Συγκριτική Γλωσσολογία, Ινδολογία, Κινεζική και Ιαπωνική γλώσσα και πολιτισμό στο Πανεπιστήμιο του Μάρμπουργκ και στο Ελεύθερο Πανεπιστήμιο του Βερολίνου  από όπου αποφοίτησε το 1977 και του απονεμήθηκε ο τίτλος του Διδάκτορα για τη διατριβή του σχετικά με τη σύνταξη των απαρεμφατικών δομών στις Ινδοευρωπαϊκές γλώσσες. Από την αποφοίτηση του το 1977 μέχρι το 1990, δούλευε ως βοηθός ερευνητή και έδινε διαλέξεις στα πανεπιστήμια του Βερολίνου, της Βιέννης και του Σάλτσμπουργκ. Το 1991, η διατριβή του σχετικά με τις λέξεις – δάνειο της Αρμένικης και Γεωργιανής γλώσσας, προερχόμενες από την Ιρανική, τον οδήγησε ώστε να κριθεί ικανός για τη θέση του καθηγητή στο Πανεπιστήμιο του Μπάμπεργκ.    
Από το 1994, ο Γκίπερτ διδάσκει Συγκριτική Γλωσσολογία στο Πανεπιστήμιο Γκαίτε της Φρανκφούρτης. Από το 1996, είναι μέλος της Ακαδημίας Επιστημών στο Γκελάτι της Γεωργίας, ενώ από το 1997 είναι επίσης μέλος του τμήματος Γλώσσας της Ακαδημίας Επιστημών και Κλασσικών Σπουδών του Βερολίνου – Βρανδεμβούργου.
Το 1997 διορίστηκε ως Επίτιμος Καθηγητής στο Πανεπιστήμιο Sulkhan Saba Orbeliani, στην Τιφλίδα της Γεωργίας. Το 2009 έγινε Επίτιμος Διδάκτωρ στο Πανεπιστήμιο Ivane Javakhishvili της Τιφλίδας, ενώ το 2013 διορίστηκε ως Επίτιμος Διδάκτωρ στο Πανεπιστήμιο Shota Rustaveli, στο Μπατούμι της Γεωργίας.
Από τότε που ο Γκίπερτ έγινε καθηγητής Συγκριτικής Γλωσσολογίας, το μεγαλύτερο μέρος της έρευνάς του επικεντρώνεται στην ιστορία, την ετυμολογία και τη γενική γλωσσική τυπολογία των Ινδοευρωπαϊκών γλωσσών και πιο συγκεκριμένα στη μελέτη των γλωσσών του Καυκάσου. Επιπλέον, πολλά διεθνή ερευνητικά προγράμματα υπό την επίβλεψη του Γκίπερτ, έχουν γίνει στην περιοχή του Καυκάσου, λόγω της αφοσίωσής του στις γλώσσες της περιοχής αυτής. Η έρευνα του εστιάζεται κυρίως στην ιστορική γλωσσολογία, στην γλωσσική τυπολογία, στις ηλεκτρονικές συλλογές κειμένων, στη γλωσσική τεκμηρίωση με τη χρήση πολυμέσων και την ηλεκτρονική ανάλυση χειρόγραφων.

TITUS, ARMAZI, GNC και LOEWE

Ο Γκίπερτ είναι ο ιδρυτής και διευθυντής του προγράμματος TITUS (Thesaurus of Indo-European Texts and Speeches).  Από την ίδρυση του το 1987, στόχος του προγράμματος είναι η πλήρης ψηφιακή πρόσβαση στο λεκτικό καταγεγραμμένο υλικό διαφόρων Ινδοευρωπαϊκών και παρακείμενων γλωσσών. Το 1999, ξεκίνησε επίσης το πρόγραμμα ARMAZI (Caucasian Languages and Cultures: Electronic Documentation), στόχος του οποίου είναι μία εμπεριστατωμένη συλλογή υλικού σχετικό με τις γλώσσες του Καυκάσου. Το αποτέλεσμα του προγράμματος αυτού ήταν η δημιουργία της Εθνικής Γεωργιανής Συλλογής Κειμένων (Georgian National Corpus, GNC). Επιπλέον, από το 2010, ο Γκίπερτ είναι επικεφαλής του κέντρου Digital Humanities in the State of Hesse: Integrated Processing and Analysis of Text-based Corpora, το οποίο περιλαμβάνεται στο Federal Offensive for the Development of Scientific and Economic Excellence (LOEWE) του κρατιδίου της Έσσης. Το κέντρο αποτελεί μία συνεργασία μεταξύ του Πανεπιστημίου Γκαίτε της Φρανκφούρτης και του Τεχνολογικού Ινστιτούτου του Ντάρμστατ με επιπλέον υποστήριξη από το Μουσείο Γκαίτε της Φρανκφούρτης.

Ηλεκτρονική Ανάλυση Χειρόγραφων

Τη δεκαετία του 1990, ο Γκίπερτ ασχολήθηκε με τα χειρόγραφα από τις Ανατολικές χώρες με σκοπό να είναι ψηφιακά προσβάσιμα, π.χ. τα Τοχαρικά χειρόγραφα της Συλλογής Turfan του Βερολίνου (Tocharian manuscripts of the Berlin Turfan Collection). Επιπλέον επιμελήθηκε δουλειές περιλαμβανομένων των Αλβανοκαυκασιακών παλίμψηστων χειρόγραφων που βρέθηκαν στο Όρος Σινά. Το 2009, συμμετείχε ως ακαδημαϊκός επισκέπτης στην ερευνητική ομάδα Χειρόγραφοι Πολιτισμοί (Manuscript Cultures) στο Πανεπιστήμιο του Αμβούργου, ενώ το καλοκαίρι του 2013, επισκέφτηκε ξανά το συγκεκριμένο πανεπιστήμιο, συμμετέχοντας στη συλλογή και δημιουργία της Εγκυκλοπαίδειας Χειρόγραφων Πολιτισμών (Encyclopedia of Manuscript Cultures) και του εγχειριδίου Συγκριτικής Μελέτης Χειρόγραφων των Ανατολικών Χωρών (Comparative Oriental Manuscript Studies).